Temperatuuriskaala
Temperatuuriskaala on temperatuuri mõõtmise astmik. Temperatuuri mõõtmine põhineb mingil lihtsalt mõõdetaval füüsikalisel nähtusel, näiteks vedeliku ruumala või elektrijuhi takistuse muutumisel. Kasutusel on empiirilised skaalad ja absoluutsed skaalad. Empiirilise skaala loomiseks määratakse kindlaks kaks püsipunkti ja skaalaühikute – temperatuurikraadide – arv nende vahel. Püsipunktideks valitakse aine ühest agregaatolekust teise siirdumise temperatuurid. Empiirilised on näiteks Celsiuse skaala ja Fahrenheiti skaala. Absoluutne temperatuuriskaala põhineb termodünaamika teisel seadusel. Termodünaamiline temperatuuriskaala vajab ainult üht püsipunkti, milleks on absoluutne nulltemperatuur. Termodünaamilise Kelvini skaala kraad (kelvin) on väärtuselt võrdne Celsiuse skaala kraadiga (°C). Termodünaamiline on ka Rankine'i skaala, mille kraad on võrdne Fahrenheiti skaala kraadiga (°F).